Get Heavy

Get Heavy on hard rock -yhtye Lordin virallinen debyyttialbumi, joka julkaistiin 1. marraskuuta 2002. Albumin tunnetuin kappale on Lordin läpimurtohitti ”Would You Love a Monsterman?”, joka on myös yksi yhtyeen tunnetuimmista kappaleista. Albumia myytiin 40 000 kappaletta ja se saavutti platinarajan alkuvuodesta 2003. Nykyään sitä on myyty yli 68 000 kappaletta ylittäen multiplatinarajan. Alun perin levynjulkaisukeikan oli tarkoitus olla Tavastialla 31. lokakuuta 2002. Tavastialla ei kuitenkaan saanut käyttää pyrotekniikkaa, joten keikka siirrettiin Nosturiin. Levynjulkaisukeikan päivämääräksi lukittui 7. joulukuuta 2002.

Äänitys 
Lordi aloitti albumin äänitykset Finnvox-studiolla 13. kesäkuuta, ja ne kestivät heinäkuun viidenteen asti, jonka jälkeen työtä jatkettiin Lauttasaaren Crystal-studiolla. Yhtyeellä oli valmiina 25 kappaletta, joista levylle voitiin valita noin puolet. Heinäkuun lopulla äänitykset oli tehty.

Albumin äänitykset eivät sujuneet ongelmitta, sillä studiosessioiden aikana yhtyeen ja tuottaja T. T. Oksalan välillä ilmeni erimielisyyksiä. Esimerkiksi Sampsa "Kita" Astala halusi kuunnella rumpuosuutensa ennen albumin julkaisua. Oksala kieltäytyi tästä ja kehotti Astalaa kuuntelemaan ne myöhemmin radiosta. Suurimmat ongelmat yhtyeelle olivat Oksalan työasenne ja aikataulujen noudattamatta jättäminen. Yhtyeen ja tuottajan yhteinen sopimus oli ollut, että äänitykset alkaisivat kello yhdeltätoista ja kestävät aina kahdeksaan tai yhdeksään. Oksala ei ollut turhan tarkka aikatauluista ja saapui studiolle milloin mihinkin aikaan ja lähti välillä paikalta kesken töiden. Koska yhteistyö tuottajan kanssa ei sujunut, Mr. Lordi ilmoitti koko yhtyeen puolesta heidän etsivän uuden miksaajan.

Elokuussa eteläafrikkalainen musiikkituottaja Kevin Shirley soitti Asko Kalloselle. He juttelevat puhelimessa silloin tällöin, ja Kallonen selitti Lordin tilanteen. Shirley oli Lontoossa miksaamassa Led Zeppelinin DVD:tä. Hänellä oli studiolla ylimääräistä aikaa, joten Lordin albumin miksaaminen oli mahdollista. Kallonen lensi Lontooseen, ja Mr. Lordi lensi myöhemmin valvomaan miksausta. Hänen harmikseen Shirley oli pyyhkinyt levyltä koneosuuksia pois, sillä tämä piti enemmän orgaanisesta soundista. Mr. Lordi oli tästä harmissaan, mutta ei uskaltanut panna vastaankaan. Myöhemmin kuunnellessaan albumia kotonaan hän ei ollut tyytyväinen. Budjetti oli kuitenkin käytetty ja albumi oli julkaistava sellaisenaan.

Musiikki 
Kun lähes koko albumi oltiin nauhoitettu, Mr. Lordi työsti ideoita introa varten. Hän otti vaikutteita elokuvista, kuten Painajainen Elm Streetillä, sekä Pimeyden armeija. Lopulta Mr. Lordi vei TT. Oksalalle kuultavaksi demoversion Introsta nimeltä Scartic circle gathering. Oksala oli kauhistunut kuulemastaan, joten Mr. Lordi lisäsi introon ääniefektejä, kuten susien ulvontaa, sekä salamointia.  Intron nimi on johdettu Napapiiristä (Arctic Circle). Sama intron nimi on toistunut myöhemmillä yhtyeen albumeilla.

Nimikkokappale ”Get Heavyn” demoversio nauhoitettiin jo vuonna 1997 kauan julkaisematta olleelle Bend Over and Pray the Lord -albumille. Kappaleeseen on ollut inspiraationa suomalainen heavy metal -yhtye Ironcross, ja erityisesti heidän kappaleensa ”Too Hot Too Rock”. Alun perin Get heavy-kappaleessa oli sanat suomeksi, mutta Mr. Lordi teki uudet sanat englanniksi  Bend Over and Pray the Lord-albumia varten.

Eräässä demoversiossa Devil is a Loser-kappaleesta oli alussa koskettimilla soitettuja melodioita. Nämä kosketinmelodiat toivat yhtyeelle mieleen ruotsalaisen popyhtyeen Army of Lovers. Yhtye mietti, että onko se hyvä vai huono asia. Kappaleesta tehtiin uusi versio, ja alkuun laitettiin riffi, jonka Mr. Lordi löysi ensimmäiseltä Lordin demolta.

Rock the hell outta you-kappaleen nimi on mukailtu aikuisviihde-elokuvassa esiintyvästä lauseesta ”Fuck the hell outta you”. Kappaleen musiikillisia esikuvia ovat saksalaiset rockyhtyeet, kuten U.D.O., Accept, sekä Scorpions.

Alkuperäisen version Would You Love a Monsterman?-kappaleesta Mr. Lordi teki vuonna 1993 nimellä I Would Do It All For You. Kappale löytyy demoalbumilta Napalm Market, jota ei koskaan virallisesti julkaistu. Alun perin kertosäkeistössä laulettiin: ”I would do it all for you, would you do it all, do it all for me”. Idea tiettyjen sanojen toistuvuuteen kertosäkeistössä tulee saksalaisen heavy metal -yhtye Warlockin kappaleesta All we are. Kun kappale oli saamassa lopullista muotoaan, Mr. Lordille tuli mieleen Acceptin kappale Monsterman. Hän keksi käyttää sanaa ”monsterman” kappaleen nimessä.

Icon of dominance on levyn balladi. Mr. Lordin yksi suosikkiyhtyeistä on Martti Servo ja Napander. Kyseinen yhtye on ollut inspiraationa Icon of dominance-kappaleelle. Yhtye teki kappaleesta myös raskaamman version.

Not the Nicest Guy-kappaleen musiikillinen inspiraatio on Alice Cooper. Kappaleen nimi tuo mieleen Alice Cooperin kappaleen No More Mr. Nice Guy. Laulun kauhutarina on tribuutti Perjantai 13 -elokuville.

Roolipelit, sekä niiden hahmot ovat olleet inspiraationa Hellbender turbulence-kappaleelle. Asko Kallonen oli ollut demoversion kuultuaan sitä mieltä, että kappaleen pitäisi olla synkempi. Yhtye teki kappaleeseen pyydetyt muutokset.

Biomechanic Man on alun perin Mr. Lordin toisen yhtyeen Double beat und bodysin levyttämä. Kappaleen alkuperäinen nimi on “Ounasrinne on Suomen Dallas”. Alun perin kappaleen tahtilaji on 4/4, mutta levylle päätyneessä versiossa on tahtilaji 3/4. Albumille päätyi Kevin Shirleyn miksaama versio kappaleesta, T:T: Oksalan miksaama versio päätyi Would you love a monsterman-singlen b-raidaksi. Kappaleen kitarasoolo syntyi siten, että Mr. Lordi oli vihellellyt studiolla, ja Amen oli soittanut kitaralla Mr. Lordin viheltämän melodian.
Monster Monster-kappaleessa on tribuutti Accept-yhtyeelle. Kappalessa on samantapainen kirkaisu, kuin Son of a bitch-kappaleessa.

Albumin outro kertoo hautajaisista, jossa vainaja tuhkataan. Kun arkku työnnetään uuniin, alkaa uunista kuulumaan hakkausta. Vainaja onkin hengissä.

Kansitaide 
Albumin kansikuvaan Mr. Lordi maalasi jokaisen hahmon erikseen A4-kokoiselle paperille promokuvien pohjalta. Taustan Mr. Lordi maalasi Pizzalaatikon kääntöpuolelle. Kokonaisuden hän yhdisti Photoshopilla valmiiksi kanneksi. Kannen kuvassa Kalman jalkojen edessä on kivi, koska hahmolla ei ollut vielä kenkiä. Kalman kengät valmistui lähempänä ensiesiintymistä. Albumin kansi on tribuutti Kissin Love Gun -albumille.

Arvostelu ja menestys 
Get Heavy sai suurilta osin myönteisen vastaanoton. Useissa arvosteluissa mainitaan, että albumi tarjoaa kuuntelijoilleen perinteistä hard rockia alusta loppuun. Albumi sai kuitenkin kritiikkiä siitä, että ei tarjoa kokeneemmille kuuntelijoille paljonkaan sellaista, mitä Kiss, Twisted Sister tai W.A.S.P. eivät olisi jo aiemmin tarjonneet. Parhaat arviot saivat albumin ensimmäiset kappaleet. Joidenkin kriitikoiden mukaan loppupuolella potenssi oli hiukan laskenut.

Albumi menestyi hyvin ja ylitti platinalevyrajan. Korkeimmillaan se sijoittui Suomen virallisella albumilistalla kolmannelle sijalle. Get Heavylle myönnettiinkin vuoden 2002 Emma-gaalassa Vuoden hard rock/metallialbumi -palkinto.

Kappaleet

Singlet
Albumilta julkaistiin kaksi singleä. Kummankin singlen nimikkokappaleesta tehtiin myös musiikkivideo.
Would You Love a Monsterman? (12. heinäkuuta 2002) (#1) 
Devil Is a Loser (3. helmikuuta 2003) (#9)

Kokoonpano
 Mr. Lordi – laulu
 Amen – kitara
 Magnum – basso
 Kita – rummut, taustalaulu
 Enary – koskettimet, taustalaulu

Kalma (basso) korvasi Magnumin hyvin pian tämän erottamisen jälkeen. Hän ei soita albumilla, mutta esiintyy albumin kansikuvissa ja ”Devil Is a Loser” -musiikkivideolla.

Painoksia 
Yhdysvaltalainen levy-yhtiö The End Records julkaisi albumista uusintapainoksen 13. toukokuuta 2008. Uusintapainos sisältää bonuskappaleen “Don’t Let My Mother Know”. Saksalainen levy-yhtiö Drakkar julkaisi albumista vinyyliversion vuonna 2010. Saksalaisessa painoksessa on mukana ”Would You Love a Monsterman?” -musiikkivideo ja erilainen kansilehti kuin alkuperäisessä.

Muuta 
Mr. Lordi olisi halunnut antaa levylle nimeksi The Heavy Rock Album, mutta yhtyeen muut jäsenet eivät pitäneet ideasta.

Albumi on omistettu yhtyeen entiselle basistille Magnumille.

Albumin ensimmäinen suomalainen painos oli kopiosuojattu. Myöhemmissä painoksissa ei ole kopiosuojausta.

Lähteet
Maria Jyrkäs, Mr. Lordi: Lordiary. Tammi, 2022

Viitteet

Aiheesta muualla 
 Get Heavy Discogsissa 
  

Vuoden 2002 esikoisalbumit
Lordin albumit
T. T. Oksalan tuottamat albumit